Nordjyllands Beredskab i Brønderslev rykkede lørdag aften klokken 18 ud til en brand på Fasanvej. Der var gået ild i en emhætte, da en beboer på første sal i etageejendommen ville lave mad, og beboeren kunne ikke selv få ilden under kontrol. - Vi rykkede hurtigt ud med røgdykkere, og fik slukket ilden, siger Klaus Andersen, Indsatsleder ved Nordjyllands Beredskab i Brønderslev. Beredskabet fik hurtigt styr på flammerne og pillede desuden noget af loftet ned for at sikre, at ilden ikke havde bredt sig via ventilationskanaler eller på anden måde. Beboerne i ejendommen reagerede hurtigt og sørgede selv for, at alle kom ud. Ingen er derfor kommet noget til.

Referat:
Der gik ild i emhætten, da en beboer lørdag aften ville lave mad i sit køkken.